**MINISTERUL FINANȚELOR**

**Agenția Națională de Administrare Fiscală**

***Referat de aprobare***

***a proiectului ordin privind modificarea și completarea Ordinului președintelui Agenției Naționale de Administrare Fiscală nr.587/2016 pentru aprobarea modelului şi conţinutului formularelor utilizate pentru declararea impozitelor şi taxelor cu regim de stabilire prin autoimpunere sau reţinere la sursă***

Prin Ordonanța de urgență a Guvernului nr.156/31.12.2024 a fost modificată și completată Legea nr.227/2015 privind Codul fiscal. Prin acest act normativ a fost reglementată obligația de a calcula, declara şi plăti impozitul pe construcții, începând cu data de 1 ianuarie 2025.

Ordonanța de urgență a Guvernului nr.21/03.04.2025 pentru modificarea şi completarea titlului X din Legea nr. 227/2015 privind Codul fiscal, precum şi pentru modificarea şi completarea unor acte normative, a adus noi modificări cu privire la impozitul pe construcții, referitoare la:

- contribuabilii care intră sub incidenţa art.16 alin.(5) din Codul fiscal, în cazul cărora declararea impozitului pe construcţii se efectuează până la data de 25 inclusiv a lunii a cincea a anului fiscal modificat pentru care se datorează impozitul;

- acordarea unei bonificații de 10% din valoarea impozitului pentru contribuabilii care declară şi plătesc anticipat impozitul anual pe construcţii până la data de 25 mai inclusiv a anului pentru care se datorează impozitul, respectiv până la data de 25 inclusiv a lunii a cincea a anului fiscal modificat pentru care se datorează impozitul (art.499 alin.(4^1) din Legea nr.227/2015 privind Codul fiscal, cu modificările și completările ulterioare).

Având în vedere dispozițiile legale mai sus menționate, prin prezentul proiect de ordin se propune modificarea și completarea Ordinului preşedintelui Agenţiei Naţionale de Administrare Fiscală nr.587/2016, după cum urmează:

1. completarea modelului și conținutului formularelor 100 „Declarație privind obligațiile de plată la bugetul de stat” și 710 "Declaraţie rectificativă", în vederea evidențierii bonificației acordate în condițiile prevăzute la art.499 alin.(4^1) din Codul fiscal.

b) modificarea corespunzătoare a instrucțiunilor de completare a formularului 100.